CELEX: 32012D0127(01)
Language: el
Date: 2012-01-26 00:00:00
Title: Απόφαση της Επιτροπής, της 26ης Ιανουαρίου 2012 , για τη σύσταση της ομάδας εμπειρογνωμόνων για την ηλε-διακυβέρνηση

27.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/7
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 26ης Ιανουαρίου 2012
   για τη σύσταση της ομάδας εμπειρογνωμόνων για την ηλε-διακυβέρνηση
   2012/C 22/04
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Όπως αναφέρεται στην ανακοίνωση της Επιτροπής με τίτλο «Ευρωπαϊκό σχέδιο δράσης για την ηλε-διακυβέρνηση, 2011-2015» [εφεξής σχέδιο δράσης για την ηλε-διακυβέρνηση (1)], «Τα κράτη μέλη έχουν δεσμευθεί πλήρως στις πολιτικές προτεραιότητες της δήλωσης του Malmö» (2). Κάλεσαν επίσης την Ευρωπαϊκή Επιτροπή να οργανώσει την από κοινού διαχείριση του εν λόγω σχεδίου δράσης, καθιστώντας δυνατή την ενεργή συμμετοχή των κρατών μελών στην εφαρμογή του. Το Μάιο του 2011, στα Συμπεράσματα του Συμβουλίου (3) υποστηρίζεται το σχέδιο δράσης για την ηλε-διακυβέρνηση και οι δράσεις που προβλέπονται σ'αυτό.
            
         
               (2)
            
            
               Είναι επομένως απαραίτητο η Επιτροπή να συστήσει ομάδα εμπειρογνωμόνων, αποτελούμενη από τις αρμόδιες αρχές των κρατών μελών που είναι υπεύθυνες για το πεδίο της ηλε-διακυβέρνησης, καθώς και να καθορίσει τα καθήκοντα και τη δομή της.
            
         
               (3)
            
            
               Η επεξεργασία των προσωπικών δεδομένων πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
            
         ΑΠΟΦΑΣΙΖΕΙ:
   Άρθρο 1
   Με την παρούσα συστήνεται από την Επιτροπή η «ομάδα εμπειρογνωμόνων για την ηλε-διακυβέρνηση», εφεξής καλούμενη «ομάδα για την ηλε-διακυβέρνηση».
   Άρθρο 2
   Καθήκοντα
   Τα καθήκοντα της ομάδας είναι τα ακόλουθα:
   
               —
            
            
               συμβουλεύει την Επιτροπή επί στρατηγικών θεμάτων ηλε-διακυβέρνησης στο πλαίσιο του σχεδίου δράσης για την ηλε-διακυβέρνηση, συμβάλλει και προτείνει απαραίτητες προσαρμογές όσον αφορά προτεραιότητες, στόχους και δράσεις, με βάση την ενδιάμεση αξιολόγηση της εφαρμογής του σχεδίου δράσης για την ηλε- διακυβέρνηση·
            
         
               —
            
            
               επικουρεί την Επιτροπή κατά τον καθορισμό κοινών στόχων για τα κράτη μέλη όσον αφορά συναφείς δράσεις του σχεδίου δράσης·
            
         
               —
            
            
               προσφέρει ένα πλαίσιο για τη διεξαγωγή στρατηγικών διαβουλεύσειων και για ανταλλαγή εμπειριών, με συμμετοχή όλων των σχετικών υπηρεσιών της Επιτροπής·
            
         
               —
            
            
               ανταλλάσσει απόψεις επί θεμάτων που προκύπτουν από τις εθνικές στρατηγικές ηλε-διακυβέρνησης, στα πεδία που καλύπτει το σχέδιο δράσης για την ηλε-διακυβέρνηση, όσον αφορά την επίτευξη των στόχων του.
            
         
               —
            
            
               εξασφαλίζει ένα πλαίσιο, μέσω του οποίου τα κράτη μέλη ενημερώνουν την Επιτροπή σχετικά με την πρόοδο στην εφαρμογή του σχεδίου δράσης στη χώρα τους.
            
         Η «ομάδα για την ηλε-διακυβέρνηση» συνδέεται, μέσω της Επιτροπής, με την «ομάδα υψηλού επιπέδου για το ψηφιακό θεματολόγιο» αποβλέποντας στην εξασφάλιση βέλτιστης εφαρμογής των δράσεων της ηλε-διακυβέρνησης.
   Η «ομάδα για την ηλε-διακυβέρνηση» συνδέεται επίσης και συντονίζεται, μέσω της Επιτροπής, με την επιτροπή του προγράμματος ISA (5).
   Άρθρο 3
   Διαβούλευση
   Η Επιτροπή μπορεί να συμβουλεύεται την «ομάδα για την ηλε-διακυβέρνηση» σχετικά με κάθε ζήτημα που αναφέρεται στην εφαρμογή του σχεδίου δράσης για την ηλε-διακυβέρνηση.
   Άρθρο 4
   Σύνθεση — Διορισμός
   1.   Η «ομάδα για την ηλε-διακυβέρνηση» συγκροτείται από τις αρμόδιες αρχές των κρατών μελών. Κάθε αρχή κράτους μέλους διορίζει έναν εκπρόσωπο υψηλού επιπέδου. Οι εκπρόσωποι είναι υπεύθυνοι για τις εθνικές στρατηγικές ηλε-διακυβέρνησης, ικανοί να εξασφαλίσουν κατάλληλο συντονισμό μεταξύ των εθνικών δημόσιων αρχών που συμμετέχουν στα διάφορα πεδία που καλύπτει το σχέδιο δράσης για την ηλε-διακυβέρνηση. Οι εκπρόσωποι των κρατών μελών επιτρέπεται να συνοδεύονται από κατάλληλους συναδέλφους, ανάλογα με το προς συζήτηση θέμα, με την επιφύλαξη των εφαρμοστέων κανόνων για την επιστροφή των εξόδων συνεδριάσεων.
   2.   Τα μέλη διορίζονται για τη διάρκεια του σχεδίου δράσης 2011-2015.
   3.   Μπορεί να προβλέπεται αριθμός αναπληρωματικών μελών ίσος με τον αριθμό των διοριζομένων. Τα αναπληρωματικά μέλη διορίζονται με τους ίδιους όρους όπως τα μέλη· τα αναπληρωματικά μέλη αντικαθιστούν αυτόματα τα μέλη που απουσιάζουν ή κωλύονται.
   4.   Τα μέλη που δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας, που παραιτούνται ή δεν πληρούν τους όρους που προβλέπονται στην παράγραφο 3 του παρόντος άρθρου, ή του άρθρου 339 της Συνθήκης, μπορούν να αντικαθίστανται για το υπόλοιπο της θητείας τους.
   5.   Τα ονοματεπώνυμα των ατόμων που διορίζονται δημοσιεύονται στο μητρώο των ομάδων εμπειρογνωμόνων και άλλων παρόμοιων φορέων της Επιτροπής, το οποίο καλείται εφεξής «μητρώο», καθώς και στον ιστότοπο της ηλε-διακυβέρνησης. http://ec.europa.eu/information_society/activities/egovernment/index_en.htm
   Άρθρο 5
   Λειτουργία
   1.   Η «ομάδα για την ηλε-διακυβέρνηση» προεδρεύεται από εκπρόσωπο της Επιτροπής.
   2.   Ο αντιπρόσωπος της Επιτροπής μπορεί να προσκαλεί εμπειρογνώμονες εκτός της ομάδας, εξειδικευμένους σε κάποιο θέμα της ημερήσιας διάταξης, για να συμμετάσχουν, σε βάση ad-hoc, στις εργασίες της ομάδας. Επιπλέον, ο εκπρόσωπος της Επιτροπής μπορεί να αποδώσει καθεστώς παρατηρητή σε χώρες του ΕΟΧ και της ΕΖΕΣ, καθώς και σε χώρες προσχώρησης. Στην περίπτωση αυτή οι αρμόδιες αρχές των χωρών αυτών διορίζουν έναν εκπρόσωπο υψηλού επιπέδου.
   3.   Τα μέλη των ομάδων εμπειρογνωμόνων και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες, όπως και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (6). Σε περίπτωση αθέτησης των εν λόγω υποχρεώσεων, η Επιτροπή δύναται να λάβει όλα τα κατάλληλα μέτρα.
   4.   Οι συνεδριάσεις της «ομάδας για την ηλε-διακυβέρνηση» διεξάγονται στα κτίρια της Επιτροπής. Η Επιτροπή εξασφαλίζει τη γραμματειακή υποστήριξη. Στις συνεδριάσεις δύνανται να συμμετέχουν και άλλοι υπάλληλοι της Επιτροπής, για τους οποίους οι εργασίες της ομάδας ή των υποομάδων της παρουσιάζουν ενδιαφέρον.
   5.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για ομάδες εμπειρογνωμόνων (7).
   6.   Η Επιτροπή δημοσιεύει πληροφορίες για τις δραστηριότητες της ομάδας, είτε καταγράφοντάς τις στο μητρώο, είτε μέσω συνδέσμου που παραπέμπει από το μητρώο σε ειδικό ιστότοπο.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες που παρέχουν.
   2.   Τα οδοιπορικά και τα έξοδα διαβίωσης των συμμετεχόντων στις δραστηριότητες της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα καλύπτονται εντός των ορίων των κονδυλίων που τίθενται στη διάθεση της αρμόδιας υπηρεσίας, στο πλαίσιο της ετήσιας διαδικασίας κατανομής των πόρων.
   Άρθρο 7
   Εφαρμογή
   Η παρούσα απόφαση ισχύει έως τις 31 Δεκεμβρίου 2015.
   
      Βρυξέλλες, 26 Ιανουαρίου 2012.
      
         
            Για την Επιτροπή
         
         Neelie KROES
         
            Αντιπρόεδρος
         
      
   
   
      (1)  COM(2010) 743.
   
      (2)  Παραπομπή στη δήλωση του Malmö: http://www.egov2009.se/wp-content/uploads/Ministerial-Declaration-on-eGovernment.pdf
   
      (3)  Συμπεράσματα του Συμβουλίου σχετικά με το ευρωπαϊκό σχέδιο δράσης για την ηλε-διακυβέρνηση, 2011-2015·3093η συνεδρίαση του Συμβουλίου Μεταφορών, Τηλεπικοινωνιών και Ενέργειας — θέματα τηλεπικοινωνιών μόνον — Βρυξέλλες, 27 Μαΐου 2011.
   
      (4)  ΕΕ L 8 της 12.1.2001, σ. 1.
   
      (5)  ISA: Πρόγραμμα σχετικά με «λύσεις διαλειτουργικότητας για τις ευρωπαϊκές δημόσιες διοικήσεις (ISA)», απόφαση αριθ. 922/2009/ΕΚ.
   
      (6)  Απόφαση της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (7)  Παράρτημα IV του SEC(2010) 1360.